સરદાર બાગ વાળતાં વાળતાં એક દિવસ ગોવા ભગતનો સાવરણો ફરતો ફરતો એકાએક અટકી ગયો! જોયું તો સાવરણાની સળીઓમાં ‘લચકા’ જેવી ભારે ચીજ અટવાઇ ગઇ હતી. ભગતે સાવરણો ખંખેર્યો અને આછા રણકાર સાથે કોઇ ચીજ ‘ટપ’ દઇને ધૂળમાં પડી, થાળી જેટલી જગ્યાની ધૂળ ઝગમગી ઊઠી! નીચા નમીને ભગતે ઝગારા મારતી ચીજ હાથમાં લીધી… વીસેક તોલા વજનની, ઘૂઘરીઓ ટાંકેલી સોનાની ઝાંઝરી. ગોવા ભગતની તમામ ટેક અને નેકને ભાંગીને ભુકકો કરવાના ઇરાદે મર્મભર્યું મરક્તી હતી!